AlexejDobrolubov/national_council_slovak_2010 huggingface dataset:
65. schôdza NR SR - 3.deň - B. popoludní
Dátum: 2022-04-28
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

112. Ďakujem pekne. Ľuboš, ďakujem ti za tvoje vystúpenie. Ono, ako ťa kritizovali niektorí, áno, tvoje vystúpenia sú expresívne, ale ty vieš trafiť ten klinec po hlavičke a niekedy sa to veľmi ťažko počúva. Hovoril si o tom, že ako odborníci sa vyjadrovali k vzneseniu tohto obvinenia, tak presne pán generál Ivor hovoril, že, budem ho citovať: „Ja by som rád hovoril len vo všeobecnosti, ale nedá sa mi nespomenúť práve to obvinenie zločineckej skupiny. Zločinecká skupina, je to určitý pojem, ktorý bol do nášho právneho poriadku vsunutý po určitých skúsenostiach z 90. rokov, keď u nás začali zločinecké bandy, skupiny jednak domácich gangstrov, ale aj zo zahraničia, ktorí tu prinášali tie formy práce a trestnej činnosti najmä zo zahraničia.“ Čiže tam bol účel tej zločineckej skupiny. A tu bolo už také zúfalstvo, že proste musel sa vymyslieť takýto trestný čin a vsunúť sa do uznesenia, a konkrétne aj v tom uznesení ešte je to aj za politickú prácu, ktorú, ktorú náš predseda robil. A ďalší odborník, pán Burda, pán dekan, citujem ho tiež: „Trestný čin založenia a zosnovania a podporovania zločineckej skupiny v danom kontexte považujem za nezmyselne vykonštruovaný. Ak by sme pripustili politickú motiváciu obvinenia, práve názov tohto trestného činu vyzerá v titulkoch najšokujúcejšie,“ hovorí expert na trestné právo a dekan Právnickej fakulty Univerzity Komenského Eduard Burda. V rozhovore okrem iného analyzuje aj odôvodnenosť jednotlivých skutkov, z ktorých sú Robert Fico a Robert Kaliňák obvinení. Spomínal to aj Jaro Baška o tom rovnakom metri. A presne tu ten rovnaký meter chýba a hlavne chýba v tom, že na jednej strane koaličným poslancom vyhovuje to, že spomínajú kajúcnikov, že ako vypovedajú, ale na druhej strane akosi zabúdajú na to, že kajúcnici vypovedajú aj voči ministrovi vnútra. Prečo nekričíte o tom? A prečo nekričíte o tom, že sám pán policajný prezident Hamran sa vyjadril v televízii Markíza, že minister Mikulec nemal právo na informácie, ktorých sa dožadoval u ne... (Prerušenie vystúpenia časomerom.)
55. schôdza NR SR - 6.deň - B. popoludní
Dátum: 2022-02-10
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

147. Ďakujem za slovo. Monika, ako si povedala, tak je veľmi dôležité baviť sa o tejto téme z hľadiska tých príbehov. Tu ide o to, že my sa teraz ideme baviť o díleroch, čo sme jednoznačne vylúčili. Nejdeme sa baviť o marihuane ako takej, ale ideme sa baviť o mladých ľuďoch, ktorí končia na desať, pätnásť rokov vo väzení len za to, že boli prichytení s pár jointami marihuany. A toto treba stále pripomínať, pretože pokiaľ niekto je spokojný s tým, že človek ide za pár gramov marihuany na pätnásť rokov do väzenia, zatiaľ čo Bašternák po dva a pol roku ide vysmiaty von, tak by si mal znova skontrolovať morálny kompas. Nesúhlasím s tým, že by sme mali teraz relativizovať marihuanu a hovoriť, že aj alkohol je zlý, lebo keď niečo je zlé, to neznamená, že to druhé, čo je tiež zlé, by sme mali tiež legalizovať. Toto podľa mňa nie je úplne šťastná diskusia, no a treba jednoznačne povedať, že my sa nikoho nesnažíme inšpirovať, aby začal fajčiť, naopak, nedotýkame sa ľudí, ktorí by marihuanu distribuovali mladým ľuďom, treba stále hovoriť o tom, že drogy sú problém, no oveľa lepším prístupom ako desať, pätnásťročné tresty je kvalitná prevencia a ochrana, pretože to na rozdiel od desiatich alebo pätnástich rokoch väzenia mladým ľuďom životy ničí. Ďakujem.
55. schôdza NR SR - 6.deň - B. popoludní
Dátum: 2022-02-10
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

133. Ďakujem za slovo. Pán Eštok, vy ste taký Ľuboš Blaha HLAS-u. Tá spŕška demagógie, tak normálne, že Ľuboš Blaha neviem, kde je, sa asi červená teraz, pretože to by ani on nedal v lepší deň. Vy tu hovoríte, že my vlastne riešime iba drogy. Pritom sami viete, že toto je poslanecký návrh, ktorý tu už bol dávno pred tým, než bola táto inflácia uverejnená, ešte pred tým to bola dokonca energetická kríza, je to návrh poslancov, jeden z ix bodov, ktorý je v parlamente na tejto schôdzi a nie je to nič, čo by vyšlo z vlády. Je to iniciatíva poslancov. To, že tu je inflácia, neznamená, že nemôžme riešiť iné problémy, sami tu navrhujete rôzne stupidity, len aby ste sa čím skôr dostali k moci a nejaké tie percentíčka vydolovali. Vy ste trošku fakt že obohraté platne, pretože vy hocičo, my sa tu môžme baviť o jadrovej fyzike a vy začnete hovoriť o referende a predčasných voľbách, to je taký ten váš evergreen, škola Erika Tomáša, nechápem, že ako vám na to niekto môže skočiť, ale nech sa páči. Vy tu hovoríte, že akí sme my, že za drogy a pritom o kokaínových večierkoch bývalých ministrov bývalých vlád to kolujú legendy. To kolujú doslova legendy kuloárne, ja to nebudem hovoriť, ale veď o tom asi už počul každý, to bolo ako v Perinbabe. Takže asi toľko k tomu. Ja by som sa možno k tým drogám až tak nevyjadroval, pretože však viete, odkiaľ ste. To je asi všetko. Okrem toho tento návrh tu už bol na predchádzajúcej schôdzi a bol vrátený na dopracovanie.
55. schôdza NR SR - 6.deň - B. popoludní
Dátum: 2022-02-10
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

127. Ďakujem za slovo. To bolo veľmi veľa výživného materiálu. Pán Taraba, vy ste trošku zavádzali, ako vždy, ale niekedy to, čo poviete, má nejaký idelogický podmaz. Takže nie, legalizácia to nie je, to sami musíte vedieť, že toto má ďaleko od legalizácie, to má ďaleko od dekriminalizácie. Toto je zníženie trestov. Takže v tomto, prosím vás, nezavádzajte. Vy ste hovorili o tých chudáčikoch. Čo? Ja s vami súhlasím, takže vy ste dokonca priznali, že tie tresty sú príliš vysoké, a preto by ste to mohli podporiť. Viete, už logicky keď hovoríte, že no tu sú vysoké tresty pre užívateľov marihuany, ale aj pre týchto, aj pre týchto, tak to je logické, absurdné nepodporiť tento návrh kvôli tomu, že sú tu iné tresty aj pre iných. Viete, veď podporím dobrú vec a nevyriešim tým možno všetko, ale dobrú vec môžem podporiť tak či onak, nie? Pán Kotleba, ďakujem za pochvalu. Vy ma už celkom často chválite, tak neviem, čo to znamená, ale je to teda, nebudem z toho nič vyvodzovať. Vy ste hovorili, že OĽANO je konzervatívne. Nie, OĽANO, v OĽANO vždy boli liberáli, a teda návrh prišiel z tej liberálnejšej časti. Tuto ešte som počul, že som, či som teda rekreačný užívateľ drog. Ja keď, čo som videl pred dvoma dňami v parlamente, tak ja mám pocit, že to rekreačné alebo nie rekreačné, toto také aktívne užívanie drog, je na úplne inej strane. Pán Ďurica sa pýta, či som umelec. No hrám na gitare, ale veľké umenie to moc teda nie je, ale, bohužiaľ, teda musím vás sklamať. Ešte som chcel reagovať. Pán Mizík, vy ste hovorili, že musím poznať tých ľudí veľmi dobre, oni potom povedia. Tak ja sa naozaj teraz (povedané so smiechom) obávam, že vy ste to hovorili, ako keby tých ľudí poznáte a to by naozaj mnohé v posledných dňoch vysvetľovalo. Ďakujem.
57. schôdza NR SR - 1.deň - B. popoludní 3
Dátum: 2022-02-08
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

46. Ďakujem za slovo. To, že z tejto štandardnej rámcovej zmluvy NATO spravili humbuk extrémisti od Republiky a ĽSNS, to sa dalo čakať. To, že ale tento humbuk spravil trojnásobný premiér, to už je na zaplakanie. Pán poslanec Fico, vy ste nás ako premiér chceli dostať do jadra Európskej únie a dnes nás ťaháte do periférie Ruska. Je veľmi smutné pozerať, ako zrazu meníte kurz, keď, keď už hovoríme o tom, že kto slúžil americkým záujmom, kto slúžil americkému vojenskému priemyslu, tak to boli vaše vlády. Vaše vlády, ktoré nakúpili stíhačky za dve miliardy eur, ktoré dokonca podľa našich spojencoch ani nepotrebujeme, napriek tomu sme, radšej ste mohli kupovať nejaké obilné vozidlá a nakúpili ste taktiež helikoptéry za stovky miliónov eur. To je naozaj, že vláda, ktorá koná v záujme amerických zbrojárskych spoločností, takže Lokheet Martin mal z vás skutočnú, skutočnú radosť. Čo sa týka generálneho prokurátora, tak ten sa vydal na veľmi temnú cestu a jeho spolubojovníci sú fašisti, SMER a HLAS. Je to veľmi temná cesta, z ktorej niet návratu do slušnosti a normálnosti, ale zdá sa, že politické úmysly sú predsa len viac. Takže pánovi generálnemu prokurátorovi prajem veľa šťastia v jeho ďalšej politickej kariére.
55. schôdza NR SR - 1.deň - B. popoludní
Dátum: 2022-02-01
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

117. Ďakujem za slovo. Takže, pán Suja, vy ste asi hovorili o pánovi Linhartovi, ja som s tým jeho výrokom určite nesúhlasil, ale som to poriadne ani nezachytil, tuším, to bola faktická poznámka, na to sa ani reagovať nedá. Ja som zareagoval na to, na čo som reagovať mohol, a to bolo vaše o-spra-ve-dl-ne-nie, čo ste absolútne nepochopili ako 45-ročný človek, pánovi Benčíkovi, namiesto toho ste na neho brýzgali a kričali, čo je naozaj hodné toho dieťaťa, ktoré kričí a hádže sa o zem v supermarkete. Pán Kočiš, veď kritika je v poriadku, ja sa, táto vláda samozrejme má mať, má byť kritizovaná, to je vaša, to je vaša rola ako opozície v podstate. No ja by som to od vás bral, kebyže vy dávate nejaké alternatívy, viete, kebyže poviete, že napríklad málo očkujeme, treba zvýšiť kapacity alebo čo, ale nie. Vy ste za tie dva roky ani jednu, ani jednu reálnu alternatívu nepredviedli. Akože vy ste nemali ani jeden návrh, ktorý by schválil možno nejaký študent prvého ročníka na lekárskej fakulte, nieto konzílium, že vy ste iba ako ten Riki dva roky tu štekali, štekali, štekali od rána do večera a nemali ste ani jednu, ani jednu reálnu alternatívu. Akože toto ako, to bolo konzílium, to bolo také internetové konzílium krčmových epidemiológov, čo tu bolo u vás. Takže toľko. Pani kolegyňa Bittó Cigániková, to bol taký zaujímavý pohľad z veteriny, ja si myslím, že je to trošku aj na psychológiu, že býva naozaj často pravdou, že ľudia, ktorí si nie sú istí sami sebou, majú nejaké komplexy, sa potrebujú vyvršovať na druhých, čím väčšie a hlbšie tie komplexy majú, tým to agresívnejšie býva. A myslím, že slovo, meno Riki je možno nové pomenovanie na týchto dvoch poslancov. Ďakujem.
55. schôdza NR SR - 1.deň - B. popoludní
Dátum: 2022-02-01
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

59. Ďakujem za slovo, pán podpredseda. Keď sme, keď som sledoval to, čo sa tu dialo v tie posledné minúty pred vystúpením kolegu Žiaka, tak ma nenapadalo nič iné, ako hanba. No ale som sa hanbil za seba, hanbil som sa za všetkých, čo musia toto nekultúrne divadlo nehodné Národnej rady sledovať. Dakedy som možno, keď som bol menší, som mal také romantickejšie predstavy o Národnej rade ako mieste, kde sa diskutuje o zákonoch o ideách, kde sa diskutuje o veciach a kde je isté, aspoň aká-taká štábna kultúra. Túto romantickú predstavu ale ospravedlnenie, ktoré nebolo ospravedlnením, ale iba nabrýzganím, nechutným, agresívnym, kričiacim nabrýzganím na poslanca Benčíka, úplne rozmietlo. Ako povedal Kant: "hviezdne nebo nado mnou a mravný zákon vo mne má núti sa ospravedlniť", naozaj by som sa chcel veľmi pekne ospravedlniť všetkým občanom Slovenskej republiky, ktorí platia dane, a musia sa pozerať na toto nechutné divadlo a som si toho vedomí, aj ako sebareflexiu, pretože tá šarvátka alebo neviem, ako to nazvať, bola naozaj nehodná Národnej rady a vystúpenie, ktoré malo slúžiť ako ospravedlnenie, a bol to iba nechutný a podlý útok na staršieho kolegu, bol fackou politickej kultúry na Slovensku. Ďakujem.
51. schôdza NR SR - 10.deň - B. popoludní
Dátum: 2021-12-08
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

74. Ďakujem za slovo. Trináste dôchodky bol najväčší volebný podvod v histórii Slovenska. Nielenže to schválili doslova pár dní pred voľbami, keď, ako bolo spomenuté, tie prieskumy jasne hovorili, že SMER tieto voľby nevyhrá, a všetci boli v panickej úzkosti z toho, že raz príde spravodlivosť a za tie roky rozkrádania republiky budú pykať, ale ich dokonca schválili v skrátenom legislatívnom konaní. To je tak na hulváta. A teraz, teraz nám tu všetkým stále kri... nám dávajú na oči, že ako sme to my neschválili a my sme vlastne antisociálni a my nemyslíme na dôchodcov. A oni tu 12 rokov vládli! Štyri roky vládli sami! Sami! Tam nemali ani koaličného partnera a nič neschválili. No a kedy to schválili? Týždeň pred voľbami, keď im horelo za ušami. A niekedy si ja tak hovorím, že predsa niečo oni vedia robiť, a to je to formálne vystupovanie. Oni všetci nosia naozaj pekné, pekné obleky, sú pekne vystajlovaní, solárka, všetko, však super to vyzerá. Fotky na facebooku sú naozaj krásne, treba povedať, že tie peniaze, čo sa dali do Slovenky pred voľbami, tiež bol dobrý marketing, keď tam pán Pellegrini bol na titulke. A, samozrejme, sa toľko tak nehádali na verejnosti ako my. A to ma veľmi mrzí, ale ja si stále spomínam na tú jednu scénu z Krstného otca, keď po tej vojne, vojne tých piatich rodín v New Yorku všetci tí mafiáni sadli, tam sa porozprávali, dohodli sa a všetko fungovalo ako bez problémov. A z toho mi vychádza jedno, že tá mafia sa vždy vie dohodnúť, dohody fungujú a navonok to pôsobí všetko veľmi koherentne. Ďakujem.
51. schôdza NR SR - 10.deň - B. popoludní
Dátum: 2021-12-08
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

54. Ďakujem za slovo. Pán Tomáš, vy v tom HLAS-e a SMER-e, vy ste tí kaviároví socialisti. Vy to máte plné ústa pomoci chudobným a dôchodcom, a sami žijete v luxuse, máte drahé obleky na mieru, máte luxusné autá, luxusné byty, solárka a tak ďalej. Vy ste normálne že taká matka Tereza slovenskej politiky, ale správate sa ako najväčší papaláši, ale to už je vo vašej DNA. Je veľmi ironické, že dnes hovoríte o tom, že vy chcete dať 500 mil. dôchodcom, no, pretože dnes vyšla správa o tom, že Slovensko zaplatí okolo 500 mil. pokutu za kšeft počas vašich vlád. Za kšeft počas vlád Fica a Pellegriniho zaplatíme 500 mil. eur pokutu EÚ. Ak máte Boha pri sebe, tak by ste mali teraz ísť na tlačovku, vy ich robíte každý deň, takže určite sa nájde čas a priestor, a povedať: Prepáčte mi, dôchodcovia, radi by sme vám dali 500 mil. euro, ale, bohužiaľ, kvôli tomu, že naši ľudia kšeftovali, týchto 500 mil. eur pôjde do Bruselu a nie tým dôchodcom, o ktorých hovoríte. Lebo tí dôchodcovia sú vám dobrí iba ako potrava pre kanóny. Na generovanie volebných hlasov a percentíčiek. A keď príde do tuhého a dôchodcovia nám zomierajú v nemocniciach a mnohí sa odmietajú očkovať, tak vy nemáte ani toľko bazálnej slušnosti a zodpovednosti, aby ste týchto dôchodcov vyzvali, aby sa dali očkovať. Nie. Vy radšej populisticky naháňate percentíčka, aby ste náhodou o nejakého voliča neprišli, aby ste boli vždy za pekných. A na záver o štúdiách o plošnom testovaní v prestížnom vedeckom časopise by sa určite nemali vyjadrovať tí, ktorí by dokázali publikovať maximálne tak leporelo.
51. schôdza NR SR - 9.deň - B. popoludní
Dátum: 2021-12-07
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

105. Ďakujem za slovo. Tomáš, ty si sa tak rozohnil ako tribún ľudu, taký spravodlivý hnev. Je to úplne oprávnené, keďže, keď počúvame týchto, ešte to znovu musím opraviť, kšampusových socialistov, ktorí tu roky rokúce hovorili o sociálnom štáte tu, sociálny štát tam, dôchodcov toto, dôchodcom toto, dôchodcom toto. Tak ja by som čakal, že po tých dvanástich rokoch, tak dôchodcovia si to tu, to bude eldorádo pre dôchodcov, táto krajina. Tu budú pečené holuby padať dôchodcom, tu bude jeden skvelý sociálny štát, kde si budeme všetci rovní, kde všetci budú žiť so skvelými platmi, skvelými dôchodkami. No nič také tu nie je. Ako si povedal, stále tu žijú dôchodcovia, ktorí za rok dostanú menej ako 400 euro, čo je, to je, to je katastrofa. A toto je výsledok tejto sociálnej, týchto sociálnych vlád SMER-u, resp. HLASOSMER-u. A jedna ešte vec. Ja som veľmi rád, že tento príspevok je naviazaných, naviazaný práve na očkovanie. Pretože je veľmi fér povedať aj starším ľuďom, že sú to oni, kto je najviac vystavený riziku COVID-u, sú to oni, kto najviac zamiera, si to oni, kto najviac zaplňuje nemocnice. Niektorí cynici z politiky radi hrajú tú hru, že nie, nie, nemusíš sa očkovať, stačí nejaké Ivermectin alebo vitamín, alebo oriešky, alebo neviem, čo nového bude. Ale treba povedať pravdu. A tá pravda je, že delta zastihne každého. A hrať hru s deltou bez očkovania, je ako hrať ruskú ruletu, kde naplníte päť nábojov zo šiestich. A tá šanca, že vám to vyjde do hlavy, je veľmi vysoká. A preto je správne, že tieto príspevky podmieňujeme očkovaním, pretože je to v záujmy, v záujme zdravia dôchodcov, v záujme zdravia seniorov a v záujme ochrany nemocníc a ochrany celej spoločnosti.
51. schôdza NR SR - 9.deň - A. dopoludnia
Dátum: 2021-12-07
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

104. Ďakujem za slovo. Ďakujem za konštruktívnu kritiku aj tú nekonštruktívnu, v poriadku, od toho tu je parlament. Pán Suja, fond obnovy nám sponzoruje EÚ a je na reformy a dúfam, že ako zodpovedný politik tieto reformy podporíte. Sputnik, viete, nie je úplne fér povedať, že OĽANO zarezalo Sputnik. Naopak, OĽANO robilo všetko pre to, aby sa Sputnikom očkovalo. Pán Kazda, ja si myslím, že to neni 500 mil., to bude 500 mil., ak sa dá zaočkovať milión dôchodcov alebo seniorov troma dávkami. To znamená, že ak bude menej ľudí, tak to bude menej peňazí. Takže to nie je, že teraz 500 mil. minieme stoj čo stoj, a keď sa dá zaočkovať iba jeden človek, tak mu tých 500 mil. euro rovno dáme. Takže ak to niekoho motivuje, o to lepšie, inak to bude potom lacnejšie. Ondrej, ty si teda mne naložil a potom si odišiel, no pekný si zbabelec. Dúfam, že si užívaš svoj obed. Ty si hovoril, že, že či to niekoho presvedčí. No ak to nikoho nepresvedčí, tak je to v poriadku, lebo tie peniaze proste neminieme. A bolo by nefér motivovať, bolo by nefér teda zaplatiť iba tým novým, čo sa dajú teraz zaočkovať, lebo by sme potom neodmenili tých, čo sa už predtým dali zaočkovať plne. A tým pádom chránia seba, ostatných a šetria peniaze všetkým daňovým poplatníkom. Hlavne šetria miesta v nemocniciach pre iných pacientov. Pán Kočiš, vy ste hovorili, že očkovanie nie je cesta, hch, dobre, ja teda čakám, že čo, čo tá cesta teda je. Že či máme tým ľuďom, máme dávať Ivermectin, aby nám potom cválali po uliciach, alebo čo? Pretože ako ja naozaj že nevidím tu inú cestu ako očkovanie a, bohužiaľ, to ukazujú dáta po celom svete, a preto očkuje celý svet. Marián, ty, len jedna vec ma zaujala, že ty si hovoril, že ľudia budú chodiť do tých vakcinačných centier, potom tam sa nakazia. No tú deltu dostane skôr či neskôr každý a je rozhodne lepšie, keď ju dostane zaočkovaný ako nezaočkovaný. Takže ja si myslím, že čím viac ľudí bude vo vakcinačných centrách, tým lepšie pre nich a tým lepšie pre celú spoločnosť. Ďakujem.
51. schôdza NR SR - 9.deň - A. dopoludnia
Dátum: 2021-12-07
Poslanec: Stančík, Andrej (OĽANO)
Druh vystúpenia: Vystúpenie v rozprave

61. Ďakujem za slovo. Keďže za chvíľku budeme hlasovať, tak by som vám rád predstavil svoju reč. Slovensko horí a my musíme niečo robiť. Dnes zomrelo viac ako 100 ľudí na COVID, máme opäť plné nemocnice a reprodukčné číslo je naďalej vysoké. (Ruch v sále.) Ja kľudne počkám.
51. schôdza NR SR - 9.deň - A. dopoludnia
Dátum: 2021-12-07
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

33. Ďakujem za slovo. Mne vždy vyhŕkne slza, keď počujem ako HLASOSMER tak dojemne hovorí o dôchodcoch, na ktorých im tak extrémne záleží. A pritom vy ste takí kaviároví socialisti. Vy sa tu stále oh... oh... dôchodcovia tam, dôchodcovia tu, tuto sľuby, tuto trináste dôchodky, ktoré sa desať rokov sľubujú, a potom sa schvália ako volebná korupcia dva týždne pred voľbami na hulváta bez toho, aby vôbec boli peniaze v rozpočte na toto opatrenie. Ale nevadí. Vy ste takí kaviároví socialisti, pretože to je v angličtine termín champagne socialist, šampanský socialista, že vy sa tu hráte ako filantropi, ako Matky Terezy, ktorí by iba rozdávali tým chudákom dôchodcom a sami žijete v luxuse, máte dobré autá, máte krásne na mieru obleky, máte luxusné byty, ktoré by bežný dôchodca ani za tisíc rokov dôchodku nekúpil, ale stále sa tvárite ako tí najsvätejší, ktorí tu iba na tých dôchodcov myslia. A pritom vy ste jasne ukázali, jasne ste ukázali počas pandémie, ako vám na tých dôchodcoch záleží. Všetci vieme, že v nemocniciach končia hlavne dôchodcovia, hlavne nezaočkovaní. A vášmu lídrovi, oňahdy premiérovi, trvalo celý rok, celý rok, keď vyzval aspoň tých seniorov, aby sa dali očkovať. To jasne ukazuje to vaše pokrytectvo a ten cynizmus, pretože pre vás sú dôchodcovia taký kanonfuter, také, taká potrava pre kanóny. Ona je dobrá iba na preferencie, a keď ide do tuhého a treba sa zodpovedne postaviť za očkovanie, za opatrenia, tak vám to je úplne jedno, koľko dôchodcov skončí v nemocniciach a koľko zomrie. Takže toľko k tomu.
51. schôdza NR SR - 7.deň - B. popoludní
Dátum: 2021-12-02
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

207. Ďakujem za slovo. To bol naozaj veľmi plamenný prejav, ale myslím si, že pri téme pandémie by sme mali ísť k faktom. Je úplne legitímne spýtať sa, či táto suma pol miliardy eur plus tých ďalších 100 mil. bude správne vynaložená. Je úplne legitímne pýtať sa, či by nemohla ísť lekárom a sestrám, pretože všetci si myslíme, že si naozaj zvýšenie platov zaslúžia. No, je to trošku falošná dilema, pretože my sme v situácii, že nám horí dom. A aj keby dáme každému lekárovi milión eur, tak to situáciu v nemocniciach nezlepší. Situáciu v nemocniciach zlepší len očkovanie. A aby sme išli späť k dátam, hovorilo sa o tom, že UHP vyrátalo spoločenskú cenu nezaočkovaného seniora 60+ na 12 300 alebo 700 euro. Dnes, ale ministerstvo zdravotníctva vydalo ešte zaujímavejšiu štatistiku a tá hovorí, že priemerné náklady na nezaočkovaného pacienta, ktorý dostane covid a má 60 rokov sú 560 euro. Ak zaočkovaný je, tak tie náklady sú 74 euro. To znamená, že rozdiel je zhruba 500 euro, čo vlastne úplnou náhodou aj ten príspevok je. Takže ak by sme chceli byť všetci sebci, tak sa nám oplatí viac dať uplatiť toho seniora 500 eurami, ako to nechať tak a na konci nás bude stáť oveľa, oveľa viacej euro. To nehovorím teraz ešte o opatreniach. A na záver áno, očkovanie prináša riziko, ako každý liek prináša riziko, ale treba si zvážiť benefity, ale je iné hrať ruskú ruletu, keď máte v tej hlavni 5 nábojov zo 6 a iné, keď máte v tej hlavni 1 náboj z 10-tisíc a o tomto to porovnanie je. Takže nie je úplne férové zrovnávať vakcíny a covidu.
51. schôdza NR SR - 4.deň - A. dopoludnia
Dátum: 2021-11-26
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

62. Ďakujem za slovo. Samozrejme, že ten zámer je marihuana, celý čas sme sa o tom bavili, toto bolo vyslovene požiadavka odborníkov, ľudí, ktorí sa, či z polície, alebo z ministerstiev, aby sa to nerozlišovalo. Každopádne, ak je tam tá vôľa podporiť to iba v prípade toho, že tam vyjmeme marihuanu, tak si myslím, že prvé čítanie je o zámere. A okrem toho, že by sa to mohlo prepracovať, je tam určite možnosť aj pozmeňujúceho návrhu a ja si myslím, že by sme sa určite vedeli dohodnúť na tom, že by sme toto zapracovali v prípade posunutia do prvého čítania. Ďakujem.